




4. sz. melléklet

VIZSGÁLATI-, és KÖLTSÉGELEMZÉS
a települési folyékony hulladékkal kapcsolatos kötelező helyi közszolgáltatásról szóló …../2011. (….) Főv. Kgy. rendelet megalkotásához, a hulladékgazdálkodásról szóló 2000. évi XLIII. törvény 25. § (3) bekezdés előírásai alapján

A Fővárosban a települési folyékony hulladékkal kapcsolatos közszolgáltatás rendjét és módját a települési folyékonyhulladék-gazdálkodással összefüggő önkormányzati feladatokról, különösen a települési folyékony hulladékkal kapcsolatos hulladékkezelési közszolgáltatásról szóló 60/2002. (X. 18.) Főv. Kgy. rendelet (továbbiakban: Főv. Kgy. rendelet) szabályozza. 
A helyi önkormányzatokról szóló 1990. évi LXV. törvény 63/A. § e) pontja alapján, az Önkormányzat a települési folyékonyhulladék kezelésével kapcsolatos közszolgáltatási feladatainak Budapest közigazgatási területén történő biztonságos, hatékony és jó minőségben történő ellátására az FTSZV Kft. - mint az Önkormányzat által a 1978/2008. (XII. 18.) sz. Főv. Kgy. határozat értelmében megbízott közszolgáltató -  részére Budapest közigazgatási területén a rendeleteiben meghatározott alanyi, tárgyi és tevékenységi körben, illetőleg időbeli és területi hatállyal kizárólagos jogot biztosított. Ennek megfelelően 2009. január 28-án közszolgáltatási keretszerződés megkötésére került sor. 

E közszolgáltatási kötelezettségből eredő speciális költségek fedezetének biztosítása érdekében az Önkormányzat a Közszolgáltatások tekintetében árhatósági jogkörrel rendelkezik, mely jogkör kereteit, valamint a közszolgáltatási díj megállapításának részletes szakmai szabályait a 64/2008 (III. 28.) Korm. Rendelet (továbbiakban: Korm. rendelet) határozza meg.
A Korm. rendelet 10. § (2)-(3), valamint a nemzeti települési szennyvízelvezetési és tisztítási megvalósítási programról szóló 25/2002 (II. 27.) Korm. rendelet 2.§ (b) pontja értelmében 2011. január 1-től a települési folyékony hulladékkezelés díját az ingatlanon elfogyasztott ivóvíz mennyisége alapján kell megállapítani.

A hatályos szabályozásnak való megfelelés kényszere indokolja, hogy – az Önkormányzat megújuló közszolgáltatási politikájának kifejezéseként is – a települési folyékony hulladék kezelésével kapcsolatos elveket, feladatokat, hatásköröket és jogviszonyokat a Közgyűlés újraszabályozza és azokat új rendeletben határozza meg.
Az új szabályozás részeként szükségessé vált a Közszolgáltatóval korábban létrejött szerződéses kapcsolat megújítása is, melynek eredményeként új közszolgáltatási szerződés kerül megkötésre a megalkotandó jogszabály szerinti települési folyékony hulladékkezelési, valamint a szennyvíziszap szállítási, ártalmatlanítási és monitoring busz üzemeltetési feladatokra.

A hulladékgazdálkodásról szóló 2000. évi XLIII. törvény 25. § rendelkezik a hulladékkezelési közszolgáltatási díjra vonatkozó előírásokról.
A 25. § (3) bekezdése szerint a közszolgáltatás díját meghatározó rendelet elfogadásához – többek között – olyan vizsgálati elemzést kell készíteni költségelemzéssel, amelyet a környezet védelmének általános szabályairól szóló 1995. évi LIII. törvény ír elő, ennek megfelelően a megalkotásra kerülő, a települési folyékony hulladékkal kapcsolatos kötelező helyi közszolgáltatásról szóló …../2011. (….) Főv. Kgy. rendelet, 2. sz. mellékletében foglalt díjjavaslatnak környezetre gyakorolt hatásai az alábbiakban kerültek összefoglalásra.

A közszolgáltatási szerződésben foglaltak éves teljesítéséről a Fővárosi Településtisztasági és Környezetvédelmi Kft. „a Budapest főváros területén keletkező folyékony hulladékra vonatkozó közszolgáltatási szerződés végrehajtásáról” szóló jelentésében adott áttekintést. A települési folyékony hulladékok gyűjtését, szállítását és a kijelölt ártalmatlanító helyeken történő elhelyezését a jogszabályoknak megfelelően, teljes körűen elvégezte az FTSZV Kft. úgy, hogy a szállítási határidőket, a megrendelés felvételétől számítva betartották.

A begyűjtött és ártalmatlanításra elhelyezett települési folyékony hulladék mennyiségéről –a Közszolgáltatási Keretszerződésben meghatározott adattartalommal- lakossági és közületi, illetve összesített formában kerületi bontásban adatokat szolgáltatnak havi gyakorisággal. 

Az ingatlanon elfogyasztott ivóvíz mennyisége alapján számítandó települési folyékony hulladékkezelési közszolgáltatási díj bevezetése környezetvédelmi szempontból is indokolt. Az ilyen módon képzett szolgáltatási díj összege nem függ az elszállított és ártalmatlanításra kerülő települési folyékony hulladék mennyiségétől, így nem fűződik érdeke a csatornázatlan ingatlanon élő lakosoknak a nem zárt rendszerű ülepítők használatához, a folyékony hulladék környezetbe juttatásához, hiszen a teljes keletkező mennyiség ártalmatlaníttatása esetén is ugyanakkora költség képződik. Ezzel jelentősen lecsökkenthető a Fővárosban a talaj és víz települési folyékony hulladék által okozott környezetterhelése.

A 2010. évre megállapított és 2011-ben határozatlan időre meghosszabbított 1578 Ft/m3-es egységnyi díjjal és 155.000 m3 tervezett szennyvíz mennyiséggel szemben, az ingatlanon fogyasztott ivóvíz alapján történő elszámolás bevezetésével várhatóan a napi rendelésszám több mint 6,5 szeresére, az elszállított TFH mennyiség pedig ötszörösére fog emelkedni, amely jelentős pénzügyi növekedést is generál a cég számára, és amely teher a lakosságra hárul. 

A közszolgáltatás iránti igény várható növekedése miatt gépbeszerzéseket, gépkölcsönzéseket, és egyéb kapacitásbővítési beruházásokat kell végrehajtani. Ugyanígy az ügyfélszolgálat személyi és informatikai bővítésnek jogos igényével is számolni kell. Ezen igények teljesítésére nyújt fedezetet a többszörösére növekedő árbevétel.
	
A közszolgáltató fentieknek megfelelően beterjesztette díjjavaslatát az ingatlanon elfogyasztott ivóvíz mennyiségét alapul vevő egységnyi díjszámítás szerint. A települési folyékony hulladékkezelési közszolgáltatás alapesetre vonatkozó, 2012. évi díjának kalkulációjánál a fővárosban elfogadott 2011. évi csatornahasználati díjat vették alapul, illetve az általánostól eltérő, szennyvíz keletkezési körülmények esetén a ténylegesen felmerülő költségek figyelembevételével került megállapításra.

A főváros közműves csatornával el nem látott ingatlanain keletkezett települési folyékony hulladék kezelésével kapcsolatos közszolgáltatás díja az ingatlanon elfogyasztott ivóvíz mennyisége alapján számolt tarifa bevezetését követően:
a) az ingatlanon mért ivóvízfogyasztáson alapuló egységnyi díjtétele: 337,7 Ft/m3+áfa.

b) az ingatlanon mért ivóvízfogyasztást meghaladó részére vonatkozó egységnyi díjtétele: 1816 Ft/m3+áfa.
c) a vezetékes ivóvízzel, vagy mért vízfogyasztással nem rendelkező ingatlanokra vonatkozó
egységnyi díjtétele: 1816 Ft/m3+áfa.

A lakossági folyékony hulladék esetében a jelenleg érvényes állami támogatás alapján 2011. évben a megállapított díj 100.- Ft/m3 összeggel kerül csökkentésre.

Az FTSZV Kft. az ivóvízalapú elszámolás bevezetésének magvalósítására Megvalósíthatósági Tanulmányt, a fenti egységnyi díjtételek megállapításához költségkalkulációt csatolt a beadványához. A Főpolgármesteri Hivatal pénzügyi szakértői véleményezésre a megalkotandó Rendelet tervezetét, az elfogadandó Üzletszabályzatot és Közszolgáltatási Szerződés tervezetét a PROFIL Kft. részére.
A PROFIL Kft. több észrevételt is fűzött a megküldött anyagokhoz, mely észrevételek a közszolgáltatóval egyeztetve jelen előterjesztés mellékleteiébe beépítésre kerültek úgy, hogy a meghatározott díj megfelel a 64/2008. (III. 28.) Korm. rendelet 3.§-ában közölt szempontoknak.   

A fentiekben előadottak alapján megállapítható:

A települési folyékony hulladékkezelési közszolgáltatás díjának az ingatlanon elfogyasztott ivóvíz mennyisége alapján megállapított mértéke környezetvédelmi szempontból sokkal kedvezőbb a korábbi tarifaszámításnál. Ez azonban költségek tekintetében jelentős terhet jelent a lakosság azon részére, amely a keletkező szennyvízét nem zárt rendszerben gyűjtötte, illetve gyűjti, és ebből következően a közszolgáltatást nem, vagy nem az ingatlanon fogyasztott ivóvíz mennyiségével arányos mértékben vette igénybe.

Az ingatlanon elfogyasztott ivóvíz mennyisége alapján megállapított települési folyékony hulladékkezelés közszolgáltatási díj feltehetően több szempontból is előnyösen befolyásolja Budapest környezeti állapotát. Egyrészt arra ösztönzi a lakosságot, hogy a környezetvédelmi előírásoknak megfelelően gyűjtse az ingatlanán keletkező szennyvizet, hiszen a továbbiakban már nem érdekelt a szennyvíz szikkasztásában, illetve illegális átvevők igénybevételében. Másrészt a Közszolgáltató számára többlet árbevétel biztosít, mely fedezetet nyújt a közszolgáltatás biztonságos teljesítésére, illetve a szolgáltatás további fejlesztésére.

Az ingatlanon fogyasztott ivóvíz mennyisége alapján történő számlázás bevezetésének alapvető feltétele a települési folyékony hulladék közszolgáltatás Fővárosi Szabályozásának megújítása, és az aktuális változások figyelembevételével új Közszolgáltatási Szerződés megkötése. Ezen adminisztratív változások végrehajtása különösen fontos a közszolgáltatást ellátó FTSZV Kft. számára, hogy az új rendszer bevezetéséhez szükséges közbeszerzéseket elindíthassa.

A Rendelet megalkotása, és annak mellékletében megállapított települési folyékony hulladékkezelés egységnyi díjtételének nagysága megfelel a hatályos környezetvédelmi előírásoknak. 




Budapest, 2011. szeptember 


Sárádi Kálmánné dr.
főjegyző

